જો આર્મી ઓફિસરોની પત્નીઓએ બહાદુરી દાખવી ન હોત તો નગરોટા આતંકી હુમલામાં ઘણું મોટું જંગી નુકસાન થઇ શકયું હોત. ફેમિલી કવાર્ટર્સમાં રહેતી આ મહિલાઓના કારણે બંધક કટોકટી ગંભીર સ્વરૂપ પકડતી અટકાવી શકાઇ હતી. આતંકીઓનો ઇરાદો સૈનિકોના પરિવારના સભ્યોને બંધક બનાવવાનો હતો, પરંતુ નવજાત બાળકો સાથે ફેમિલી કવાર્ટરમાં રહેતી બે મહિલાઓએ બહાદુરી દાખવીને આતંકીઓના ઇરાદા પર પાણી ફેરવી દીધું હતું. બે આર્મી ઓફિસરની પત્નીઓએ હિંમત દાખવીને ઘરના કેટલાક સામાનની મદદથી પોતાના કવાર્ટરમાં આતંકીઓના પ્રવેશને અટકાવી દીધો હતો, જેના કારણે આતંકીઓ આર્મીનાં પરિવારજનોને બંધક બનાવવામાં નિષ્ફળ રહ્યા હતા.